《初春游环谷》
明代·朱完

岭南地暖三阳早，春入郊原美芳草。携筇步出郭北门，和风丽日春光好。

无客同游唯两儿，大儿矫健能追随。小儿九龄好游嬉，飞扬跋扈挈人衣。

旧卜山庄在环谷，峻岭层峦多古木。巉岩怪石出清泉，错落名花间修竹。

我来汲水试新茶，团团碧露覆黄芽。甘冽令人清神骨，中泠石井徒尔誇。

啜罢低回陇亩侧，指点艰难是稼穑。荒冢松柏易摧残，往事兴亡同叹息。

缓步长歌意悠然，家僮随后汲山泉。小者负具力难前，且行且止故迁延。

牛羊各散群动息，归望城头日已夕。候门稚子欢相迎，娟娟新月林间出。

作者简介：（1559—1617）广东南海人，字季美，号白岳山人。万历末诸生。性好游。家富饶，筑虹冈别业于城北，宾客到门，不问贵贱，无不款接。诗遒劲清雄，与欧必元、韩上桂、林枝乔、刘克浪等结诗社。善画墨竹，得苏轼法。著有《虹冈漫录》、《白岳山人集》。